Afrikaans: Die doel van die proefskrif is om ’n raamwerk te ontwerp ten einde ’n skoolhoof in die Motheo-distrik in die Vrystaat se leierskapsrol in die gebruik van inligtingskommunikasietegnologie (IKT) te bevorder. Hierdie proefskrif bestaan uit vyf hoofstukke wat soos volg gestruktureer is: Hoofstuk 1 verduidelik die redes waarom die projek onderneem is. Die hoofstuk beklemtoon ook die probleemstelling, insluitend die doel en doelwitte van die studie, en die vrae wat die projek poog om te beantwoord. Hoofstuk 2 bespreek die teoretiese raamwerk wat as grondslag dien vir die konstruksie van die konseptuele raamwerk – dit is die dryfkrag agter die soektog na antwoorde op die navorsingsvrae. Hoofstuk 2 soek ook na antwoorde op vrae soos gevind in die verwante literatuur, wat weer die basis vorm vir die metodologie wat in die studie gevolg is. Hoofstuk 3 verduidelik hierdie metodologie en hoe die intervensieproses wat in die studie geïmplementeer is vanuit die metodologie, gegenereer is. In Hoofstuk 4 word die data empiries ontleed en geïnterpreteer en bevindinge wat uit kritiese diskoersanalise afgelei is, word bespreek. Die laaste hoofstuk verskaf ’n sistematiese opsomming van die bevindinge en gevolgtrekkings. Die studie beveel aan hoe ‘n skoolhoof IKT op só ’n wyse kan aanwend dat onderwysers besiel word om IKT in die professionele kurrikulumpraktyk te integreer. Op hierdie manier sal onderrig en leer verbeter, wat op sy beurt leerderprestasie sal bevorder. ’n Kort empiriese refleksie is met behulp van deelnemende aksienavorsing in die eerste gedeelte van die studie gedoen. Resultate hiervan toon dat verskeie faktore ’n negatiewe impak op die skoolhoof se leierskapsrol het, naamlik, onvoldoende tegnologiese pedagogiese inhoudskennis, ’n gebrek aan lesbeplanning en assessering deur middel van IKT, en versuim om die skoolhoof se rol in die skep van ’n geskikte leeromgewing te aktiveer. Dit alles lei na ontoereikende eerderprestasie. Die tweede gedeelte identifiseer die skoolhoof se steun wat vir professionele personeelontwikkeling in IKT, menslike betrekkinge en bydraes tot IKT-gebruik in die skool vereis word. Deelname in buitemuurse en ko-kurrikulêre aktiwiteite vir IKT-integrasie en tegnologiese ontwikkeling in administrasie word nie deur die skoolhoof se leierskaprol in IKT-gebruik gesteun nie. Talle bevindinge in hierdie studie, wat met die algemene uitdagings rakende IKT-integrasie verband hou, stem ooreen met resultate van ander studies wat in die literatuuroorsig gedek is. Die fassinerende en unieke aspek van hierdie navorsingsprojek is dat humanitêre elemente vervleg word in die opvoedkundige bestuurs- en leierskapsveld, wat op sigself ’n oorwegend positivistiese en kommersiële navorsingsingesteldheid het en waar leierskap volgens individualistiese benaderings uitgeoefen word. ’n Ander unieke aspek is die erkenning wat aan die leerder se stem gegee word; iets wat in vorige studies ontbreek. Die huidige studie bevestig dat die leerder se stem in werklikheid die kurrikulum is. Die studie doen voorspraak vir die inagneming van die leerder se stem in opvoedkundige hervorming en beveel dus aan dat ons na hierdie stem, wat in sommige opsigte as “onbeduidend” beskou word, luister. Ter afsluiting voer die proefskrif aan dat leierskap nie in ’n individu gesetel is nie, maar wel in kollektiewe en samewerkende verhoudings, waar almal wat deur enige institusionele besluit of aksie geaffekteer word (sal wees), betrokkenheid in die besluitneming verdien. Die proefskrif hoop om vir die skool in die Motheo-distrik ’n raamwerk te bied om die skoolhoof se leierskapsrol in IKT-gebruik te bevorder. Sodoende kan die studie bydra tot die literatuur oor skoolleierskap in Suid-Afrika en nuttige wenke bied om IKT in die kurrikulum vir onderrig en leer te integreer – met die uiteindelike doel om leerderprestasie te verbeter.
Strategieë om die studieleiding van nagraadse studente in die Skool vir Verpleegkunde aan die Universiteit van die Vrystaat te bevorder ﻿